ཁྱེད་ནི་བསྟན་འགྲོའི་དོན་དུ་བསམ་བཞིན་དུ་བྱོན་པ་རྒྱལ་བ་གཉིས་པའི་རྣམ་སྤྲུལ་ཡིན་པས།ཁྱེད་སྐུ་གཡུང་དྲུང་ལྷུན་པོ་ལ་ཉེར་འཚེའི་རྡུལ་གྱིས་གོས་པ་མི་མངའ་ཡང་།འགྲོ་བའི་བསོད་ནམས་ཀྱིས་དབང་གིས་རེ་ཞིག་སྐུ་ལ་སྙུང་གཞི་བཞེས་ཚུལ་བསྟན་པ་ཐོས་མ་ཐག་ངའི་ལུས་སེམས་སྡུག་གིས་ཡོངས་སུ་ཁེངས་ཏེ་ཅི་བྱ་ལྟོས་བྲལ་དུ་གྱུར།ངས་རེ་ས་དང་འོ་འདོད་འབོད་ས་ནི་མཆོག་གསུམ་ལས་གཞན་མ་མཆིས་པས།ཁྱེད་སྐུ་བསྟན་འགྲོའི་དོན་དུ་འཚོ་བཞུགས་ཡོང་བའི་ཆེད་དུ་ནངས་ནུབ་དུས་དྲུག་ཏུ་ལག་ཟུང་ཐུགས་ཁར་སྦྱར་ཏེ།དུས་གསུམ་བདེར་གཤེགས་ལ་གསོལ་བ་ནི་བཏབ།བསྙེན་སྒྲུབ་ཀྱི་ལས་ལ་ཞུགས།སྐབས་འགར་ཕན་པ་ཆེ་བ་སྙམ་ནས་བོན་སྐྱོང་ལས་ལ་བསྐུལ་ཞིང་དབལ་རྔ་དྲག་ཏུ་བརྡུང་།གླུད་ཡས་རྫོངས་སུ་བཏབ་དང་།དྲི་ཞིམ་བསང་དུད་མཁའ་དབྱིངས་སུ་འཕྱུར་བཞིན་དར་ཚོན་སྣ་ལྔའི་རླུང་རྟ་གྱེན་དུ་བསྒྲེངས་ཏེ་ལྷ་གསོལ་དང་ཀླུ་གསོལ་ཡང་བྱས།ཕྱྭ་ཚེའི་བསྙེན་པ་དང་།ཞབས་བརྟན་གསོལ་འདེབས་ནི་སྐབས་འགར་མཁའ་ལམ་དུ་བཞུད་བཞིན་གྲངས་སུ་བསགས།སྐབས་འགར་གཙུག་པུར་བསྡད་དེ་བསྙེན་ཚད་གྲངས་སུ་བགྲངས་པ་དང་།སྐབས་འགར་མལ་དུ་ཉལ་བཞིན་ཁྱེད་སྐུ་མི་འགྱུར་གཡུང་དྲུང་གི་ཁྲི་རུ་རྟག་བརྟན་བཞུགས་པའི་གསོལ་བ་འདེབས་བཞིན་བདག་སེམས་རྨི་ལམ་གྱི་གྲོང་དུ་བཞུད་ལ་ཁད་ཀུན་རྟོག་སེམས་ཀྱི་མི་ཕོས་ཆོ་འཕྲུལ་ཡ་མ་ཟུང་གིས་མནོ་བསམ་མ་ངེས་པ་སྣ་ཚོགས་བཏང་སྟེ།ཁྱེད་ནི་བསྟན་འགྲོར་ཕན་བདེ་སྟེར་བའི་ཡིད་བཞིན་ནོར་བུ་ལྟ་བུ་ལགས་པས།དུས་ནམ་ཡང་ཉེར་འཚེ་རྡུལ་གྱིས་གོས་པ་མི་རིགས་སོ་ཞེས་ཆིག་ལབ་བྱེད་བཞིན་པའི་ངང་སྐབས་འགར་སྔངས་སྐྲག་དང་འཇིགས་སྣང་གིས་མགོ་ཡི་སྐྲ་དང་ལུས་ཀྱི་བ་སྤུ་ཡང་གྱེན་ལ་གཟེངས་ནས་ལུས་པོ་རྔུལ་ཆུ་ཁྲམ་མེར་བྱང་ཁོག་དབུག་རིང་གིས་སྦྱོང་བཞིན་གསོལ་འདེབས་དང་།སྨོན་ལམ་སྣ་ཚོགས་བྱེད་བཞིན་མཚན་གྱི་རྒྱལ་མོའི་ཆོ་འཕྲུལ་ཡལ་ལ་ཉེ་བ་དང་།ཤར་ཕྱོགས་ནས་སྐར་ཆེན་གྱི་འོད་སྣང་རབ་ཏུ་འཚེར་བ་ཐེང་མང་བྱུང་།དུས་མཚུངས་སུ་རང་འཁྲིས་ལས་དོན་ཆེད་ཤར་ནུབ་ཀྱི་རྒྱལ་ཁམས་དུ་མར་འགྲིམས་བཞིན་ཉིད་ཀྱི་གསེར་ཞལ་མྱུར་དུ་མཇལ་བའི་སྨོན་ལམ་དང་།རེ་བ་ཡིད་ལ་འཆང་བཞིན་རང་དགོན་གྱི་ལས་དོན་སྒྲུབ་ལ་བརྩོན།